title: Rozhodnutie Rady (EÚ) 2019/134 z 21. januára 2019 o pozícii, ktorá sa má v mene Európskej únie prijať v Spoločnom výbore EHP k zmene prílohy IX (Finančné služby) k Dohode o EHP (Text s významom pre EHP)

text:
                  29.1.2019

                  SK

                  Úradný vestník Európskej únie

                  L 25/19

         ROZHODNUTIE RADY (EÚ) 2019/134
         z 21. januára 2019
         o pozícii, ktorá sa má v mene Európskej únie prijať v Spoločnom výbore EHP k zmene prílohy IX (Finančné služby) k Dohode o EHP
         (Text s významom pre EHP)
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä jej článok 114 v spojení s jej článkom 218 ods. 9,
         so zreteľom na nariadenie Rady (ES) č. 2894/94 z 28. novembra 1994 o opatreniach na vykonávanie Dohody o Európskom hospodárskom priestore (1), a najmä na jeho článok 1 ods. 3,
         so zreteľom na návrh Európskej komisie,
         keďže:

                     (1)

                     Dohoda o Európskom hospodárskom priestore (2) (ďalej len „Dohoda o EHP“) nadobudla platnosť 1. januára 1994.

                     (2)

                     Podľa článku 98 Dohody o EHP môže Spoločný výbor EHP rozhodnúť okrem iného o zmene prílohy IX k uvedenej dohode, ktorá obsahuje ustanovenia týkajúce sa finančných služieb.

                     (3)

                     Nariadenie Európskeho parlamentu a Rady (EÚ) č. 909/2014 (3) sa má začleniť do Dohody o EHP.

                     (4)

                     Príloha IX k Dohode o EHP by sa preto mala zodpovedajúcim spôsobom zmeniť.

                     (5)

                     Pozícia Únie v Spoločnom výbore EHP by mala vychádzať z pripojeného návrhu rozhodnutia,

               PRIJALA TOTO ROZHODNUTIE:

            Článok 1
            Pozícia, ktorá sa má v mene Európskej únie prijať v Spoločnom výbore EHP k navrhovaným zmenám prílohy IX (Finančné služby) k Dohode o EHP, je založená na návrhu rozhodnutia Spoločného výboru EHP pripojenom k tomuto rozhodnutiu.

            Článok 2
            Toto rozhodnutie nadobúda účinnosť dňom jeho prijatia.

            V Bruseli 21. januára 2019

                  Za Radu

                  predsedníčka

               F. MOGHERINI

            (1)  Ú. v. ES L 305, 30.11.1994, s. 6.

            (2)  Ú. v. ES L 1, 3.1.1994, s. 3.

            (3)  Nariadenie Európskeho parlamentu a Rady (EÚ) č. 909/2014 z 23. júla 2014 o zlepšení vyrovnania transakcií s cennými papiermi v Európskej únii, centrálnych depozitároch cenných papierov a o zmene smerníc 98/26/ES a 2014/65/EÚ a nariadenia (EÚ) č. 236/2012 (Ú. v. EÚ L 257, 28.8.2014, s. 1).

            NÁVRH
            ROZHODNUTIE SPOLOČNÉHO VÝBORU EHP č. …/…
            z ...,
            ktorým sa mení príloha IX (Finančné služby) k Dohode o EHP
            SPOLOČNÝ VÝBOR EHP,
            so zreteľom na Dohodu o Európskom hospodárskom priestore (ďalej len „Dohoda o EHP“), a najmä na jej článok 98,
            keďže:

                        (1)

                        Nariadenie Európskeho parlamentu a Rady (EÚ) č. 909/2014 z 23. júla 2014 o zlepšení vyrovnania transakcií s cennými papiermi v Európskej únii, centrálnych depozitároch cenných papierov a o zmene smerníc 98/26/ES a 2014/65/EÚ a nariadenia (EÚ) č. 236/2012 (1), v znení korigenda uverejneného v Ú. v. EÚ L 349, 21.12.2016, s. 8, sa má začleniť do Dohody o EHP.

                        (2)

                        Príloha IX k Dohode o EHP by sa preto mala zodpovedajúcim spôsobom zmeniť,

                  PRIJAL TOTO ROZHODNUTIE:

               Článok 1
               Príloha IX k Dohode o EHP sa mení takto:

                           1.

                           V bodoch 16b (smernica Európskeho parlamentu a Rady 98/26/ES) a 31ba (smernica Európskeho parlamentu a Rady 2014/65/EÚ) sa dopĺňa táto zarážka:

                                       „–

                                          32014 R 0909: nariadenie Európskeho parlamentu a Rady (EÚ) č. 909/2014 z 23. júla 2014 (Ú. v. EÚ L 257, 28.8.2014, s. 1) v znení korigenda uverejneného v Ú. v. EÚ L 349, 21.12.2016, s. 8.“

                           2.

                           V bode 29f [nariadenie Európskeho parlamentu a Rady (EÚ) č. 236/2012] sa dopĺňa tento text:
                           „, zmenené týmto právnym predpisom:

                                       —

                                          32014 R 0909: nariadenie Európskeho parlamentu a Rady (EÚ) č. 909/2014 z 23. júla 2014 (Ú. v. EÚ L 257, 28.8.2014, s. 1) v znení korigenda uverejneného v Ú. v. EÚ L 349, 21.12.2016, s. 8.“

                           3.

                           Za bod 31bea [vykonávacie nariadenie Komisie (EÚ) č. 594/2014] sa vkladá tento bod:

                                       „31bf.

                                          32014 R 0909: nariadenie Európskeho parlamentu a Rady (EÚ) č. 909/2014 z 23. júla 2014 o zlepšení vyrovnania transakcií s cennými papiermi v Európskej únii, centrálnych depozitároch cenných papierov a o zmene smerníc 98/26/ES a 2014/65/EÚ a nariadenia (EÚ) č. 236/2012 (Ú. v. EÚ L 257, 28.8.2014, s. 1), v znení korigenda uverejneného v Ú. v. EÚ L 349, 21.12.2016, s. 8.
                                       Ustanovenia nariadenia sa na účely tejto dohody vykladajú s týmito úpravami:

                                                   a)

                                                   Bez ohľadu na ustanovenia protokolu 1 k tejto dohode a ak sa v tejto dohode nestanovuje inak, slovami „členský(-é) štát(-y)“ a „príslušné orgány“ sa okrem významu v nariadení rozumejú aj štáty EZVO a ich príslušné orgány.

                                                   b)

                                                   Odkazy na „členov ESCB“ alebo na „centrálne banky“ sa rozumejú tak, že okrem významu v nariadení zahŕňajú aj národné centrálne banky štátov EZVO.

                                                   c)

                                                   Lichtenštajnsko môže umožniť centrálnym depozitárom cenných papierov tretích krajín, ktorí už poskytujú služby uvedené v článku 25 ods. 2 finančným sprostredkovateľom v Lichtenštajnsku alebo ktorí si už zriadili pobočku v Lichtenštajnsku, aby naďalej pokračovali v poskytovaní služieb uvedených v článku 25 ods. 2 počas obdobia nepresahujúceho 5 rokov odo dňa nadobudnutia účinnosti rozhodnutia Spoločného výboru EHP č..…/…. z ... [toto rozhodnutie].

                                                   d)

                                                   V článku 1 ods. 3 sa slová „práva Únie“ nahrádzajú slovami „Dohody o EHP“.

                                                   e)

                                                   V článku 12 ods. 3 sa slová „meny Únie“ nahrádzajú slovami „oficiálne meny zmluvných strán Dohody o EHP“.

                                                   f)

                                                   V článku 13 a v článku 14 ods. 1 prvom pododseku sa za slová „relevantné orgány“ vkladajú slová „, Dozorný úrad EZVO“.

                                                   g)

                                                   V článku 19 ods. 3, článku 33 ods. 3, článku 49 ods. 4, článku 52 ods. 2 a článku 53 ods. 3 sa slovo „ESMA“ nahrádza slovami „ESMA alebo prípadne Dozornému úradu EZVO“.

                                                   h)

                                                   V článku 24 ods. 5:

                                                               i)

                                                               v prvom pododseku sa za slovo „ESMA“ vkladajú slová „a pokiaľ ide o štát EZVO, Dozornému úradu EZVO“ a v druhom pododseku sa za slovo „ESMA“ vkladajú slová „a pokiaľ ide o štát EZVO, Dozorný úrad EZVO“;

                                                               ii)

                                                               v treťom pododseku sa slovo „ESMA“ nahrádza slovami „ESMA alebo prípadne Dozornému úradu EZVO“.

                                                   i)

                                                   V článku 34 ods. 8 sa slová „pravidlá hospodárskej súťaže Únie“ nahrádzajú slovami „pravidlá hospodárskej súťaže uplatniteľné podľa Dohody o EHP“.

                                                   j)

                                                   V článku 38 ods. 5 sa slová „17. septembra 2014“ nahrádzajú slovami „v deň nadobudnutia účinnosti rozhodnutia Spoločného výboru EHP č. …/… z … [toto rozhodnutie]“.

                                                   k)

                                                   V článku 49 ods. 1, pokiaľ ide o štáty EZVO, sa slovami „do 18. decembra 2014“ rozumie „do troch mesiacov odo dňa nadobudnutia účinnosti rozhodnutia Spoločného výboru EHP č. …/… z … [toto rozhodnutie]“.

                                                   l)

                                                   V článku 55:

                                                               i)

                                                               v odseku 5 sa slová „práva Únie“ nahrádzajú slovami „dohody o EHP“ a v odseku 6 sa slová „právom Únie“ nahrádzajú slovami „Dohodou o EHP“;

                                                               ii)

                                                               v odseku 6 sa za slovo „ESMA“ vkladajú slová „alebo prípadne Dozorný úrad EZVO“.

                                                   m)

                                                   V článku 58 ods. 3 a článku 69 ods. 1, pokiaľ ide o štáty EZVO, sa slovami „do 16. decembra 2014“ rozumie „do troch mesiacov odo dňa nadobudnutia účinnosti rozhodnutia Spoločného výboru EHP č. …/… z … [toto rozhodnutie]“.

                                                   n)

                                                   V článku 61 ods. 1, pokiaľ ide o štáty EZVO, sa slovami „do 18. septembra 2016“ rozumie „do jedného roka odo dňa nadobudnutia účinnosti rozhodnutia Spoločného výboru EHP č. …/… z … [toto rozhodnutie]“.

                                                   o)

                                                   V článku 69 ods. 2, pokiaľ ide o štáty EZVO, sa za slová „nadobudnutia účinnosti všetkých regulačných technických predpisov prijatých podľa článkov 17, 26, 45, 47, 48 a v prípade, že je to relevantné, článkov 55 a 59“ vkladajú slová „v EHPV“. V článku 69 ods. 5, pokiaľ ide o štáty EZVO, sa za slová „nadobudnutia účinnosti regulačných technických predpisov uvedených v odseku 2“ vkladajú slová „v EHP“.

                                                   p)

                                                   V článku 76, pokiaľ ide o štáty EZVO:

                                                               i)

                                                               v odsekoch 4 a 5 sa slovami „nadobudnutia účinnosti delegovaného aktu“ rozumie „nadobudnutia účinnosti rozhodnutia Spoločného výboru EHP obsahujúceho delegovaný akt“. V odseku 6 sa slová „nadobudnutia účinnosti vykonávacieho aktu“ rozumie „nadobudnutia účinnosti rozhodnutia Spoločného výboru EHP obsahujúceho vykonávací akt“.

                                                               ii)

                                                               v odseku 5 sa slová „do 13. júna 2017“ nahrádzajú slovami „do šiestich mesiacov odo dňa nadobudnutia účinnosti rozhodnutia Spoločného výboru EHP obsahujúceho smernicu 2014/65/EÚ a nariadenie (EÚ) č. 600/2014“;

                                                               iii)

                                                               v odseku 7 sa slovami „3. januárom 2017“ rozumie „dňom uplatniteľnosti týchto aktov v EHP“.“

               Článok 2
               Znenie nariadenia (EÚ) č. 909/2014 v znení korigenda uverejneného v Ú. v. EÚ L 349, 21.12.2016, s. 8 v islandskom a nórskom jazyku, ktoré sa uverejní v dodatku EHP k Úradnému vestníku Európskej únie, je autentické.

               Článok 3
               Toto rozhodnutie nadobúda účinnosť […] pod podmienkou, že boli doručené všetky oznámenia podľa článku 103 ods. 1 Dohody o EHP (*1).

               Článok 4
               Toto rozhodnutie sa uverejní v oddiele EHP Úradného vestníka Európskej únie a v dodatku EHP k Úradnému vestníku Európskej únie.

               V Bruseli

                     Za Spoločný výbor EHP

                     predseda

                     tajomníci Spoločného výboru EHP

               (1)  Ú. v. EÚ L 257, 28.8.2014, s. 1.

               (*1)  [Ústavné požiadavky neboli oznámené.] [Ústavné požiadavky boli oznámené.]


title: Rozhodnutie Rady (EÚ) 2019/232 zo 16. júla 2018, ktorým sa stanovuje pozícia, ktorá sa má v mene Európskej únie prijať v regionálnom riadiacom výbore Dopravného spoločenstva, pokiaľ ide o prijatie rokovacieho poriadku uvedeného výboru

text:
                  8.2.2019

                  SK

                  Úradný vestník Európskej únie

                  L 37/113

         ROZHODNUTIE RADY (EÚ) 2019/232
         zo 16. júla 2018,
         ktorým sa stanovuje pozícia, ktorá sa má v mene Európskej únie prijať v regionálnom riadiacom výbore Dopravného spoločenstva, pokiaľ ide o prijatie rokovacieho poriadku uvedeného výboru
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 91 a článok 100 ods. 2 v spojení s článkom 218 ods. 9,
         so zreteľom na návrh Európskej komisie,
         keďže:

                     (1)

                     Únia podpísala Zmluvu o založení Dopravného spoločenstva v súlade s rozhodnutím Rady (EÚ) 2017/1937 (1).

                     (2)

                     V súlade s článkom 41 ods. 3 Zmluvy o založení Dopravného spoločenstva sa uvedená zmluva predbežne vykonáva medzi Úniou, Albánskou republikou, Bosnou a Hercegovinou a Kosovom (*1) od 9. októbra 2017 a medzi uvedenými zmluvnými stranami a Srbskou republikou od 29. novembra 2017.

                     (3)

                     Podľa článku 24 ods. 5 Zmluvy o založení Dopravného spoločenstva má regionálny riadiaci výbor Dopravného spoločenstva (ďalej len „riadiaci výbor“) prijať svoj rokovací poriadok.

                     (4)

                     Je vhodné stanoviť pozíciu, ktorá sa má v mene Únie prijať v riadiacom výbore, pokiaľ ide o prijatie rokovacieho poriadku uvedeného výboru, keďže rozhodnutie o tomto rokovacom poriadku bude pre Úniu záväzné.

                     (5)

                     Pozícia Únie v riadiacom výbore by preto mala byť založená na pripojenom návrhu rozhodnutia,

               PRIJALA TOTO ROZHODNUTIE:

            Článok 1
            Pozícia, ktorá sa má v mene Únie prijať v regionálnom riadiacom výbore Dopravného spoločenstva (ďalej len „riadiaci výbor“), je založená na návrhu rozhodnutia riadiaceho výboru pripojenom k tomuto rozhodnutiu.
            Zástupcovia Únie v riadiacom výbore môžu odsúhlasiť menšie zmeny v návrhu uvedeného rozhodnutia bez ďalšieho rozhodnutia Rady.

            Článok 2
            Toto rozhodnutie je určené Komisii.

            V Bruseli 16. júla 2018

                  Za Radu

                  predsedníčka

               J. BOGNER-STRAUSS

            (1)  Rozhodnutie Rady (EÚ) 2017/1937 z 11. júla 2017 o podpise, v mene Európskej únie, a predbežnom vykonávaní Zmluvy o založení Dopravného spoločenstva (Ú. v. EÚ L 278, 27.10.2017, s. 1).

            (*1)  Týmto označením nie sú dotknuté pozície k štatútu a označenie je v súlade s rezolúciou Bezpečnostnej rady Organizácie Spojených národov č. 1244 (1999) a so stanoviskom Medzinárodného súdneho dvora k vyhláseniu nezávislosti Kosova.

            NÁVRH
            ROZHODNUTIE REGIONÁLNEHO RIADIACEHO VÝBORU DOPRAVNÉHO SPOLOČENSTVA č. 2018/1
            z …
            o prijatí svojho rokovacieho poriadku
            REGIONÁLNY RIADIACI VÝBOR DOPRAVNÉHO SPOLOČENSTVA,
            so zreteľom na Zmluvu o založení Dopravného spoločenstva, a najmä na jej článok 24 ods. 5,
            ROZHODOL TAKTO:

               Jediný článok
               Týmto sa prijíma rokovací poriadok regionálneho riadiaceho výboru Dopravného spoločenstva pripojený k tomuto rozhodnutiu.

               V …dňa … 2018.

                     Za regionálny riadiaci výbor

                     predseda

            ROKOVACÍ PORIADOK REGIONÁLNEHO RIADIACEHO VÝBORU DOPRAVNÉHO SPOLOČENSTVA
            I.   VŠEOBECNÉ USTANOVENIA

                        1.

                        Týmto rokovacím poriadkom sa stanovujú interné postupy týkajúce sa činnosti regionálneho riadiaceho výboru (ďalej len „riadiaci výbor“) ako orgánu podľa Zmluvy o založení Dopravného spoločenstva (ďalej len „zmluva“) medzi Európskou úniou a juhovýchodoeurópskymi zmluvnými stranami (Albánska republika, Bosna a Hercegovina, bývalá Juhoslovanská republika Macedónsko, Kosovo (*1), Čierna Hora a Srbská republika).

                        2.

                        V prípade akéhokoľvek rozporu medzi týmto rokovacím poriadkom a zmluvou sa uplatňujú ustanovenia zmluvy.

                  II.   ČLENOVIA, POZOROVATELIA A INÍ ÚČASTNÍCI

                        1.

                        Členmi riadiaceho výboru by mali byť v zásade vyšší úradníci príslušných ministerstiev zodpovedných za dopravu.

                        2.

                        V akte, ktorým je člen vymenovaný, musí byť uvedené, že tento člen je poverený vyjadrovať pozíciu príslušnej zmluvnej strany spôsobom, ktorý je pre túto zmluvnú stranu záväzný.

                        3.

                        Bez toho, aby bolo dotknuté postavenie pozorovateľov podľa článku 24 ods. 2 druhej vety zmluvy, predsedníctvo a podpredsedníctvo môže, ako sa uvádza v odseku 2 oddielu III, podľa potreby súhlasiť s prizvaním zástupcov iných štátov, medzinárodných organizácií alebo iných subjektov vrátane zástupcov občianskej spoločnosti, aby sa ad hoc zúčastnili na konkrétnych zasadnutiach riadiaceho výboru alebo na ich časti či viacerých častiach.

                        4.

                        Ak predsedníctvo a podpredsedníctvo súhlasia s prizvaním zástupcov iných štátov, medzinárodných organizácií alebo iných subjektov, predsedníctvo o tom informuje zmluvné strany a stály sekretariát Dopravného spoločenstva (ďalej len „sekretariát“) najmenej tri týždne pred zasadnutím. Zmluvné strany a sekretariát môžu predsedníctvu predložiť svoje stanoviská do piatich pracovných dní od získania tejto informácie.

                  III.   PREDSEDNÍCTVO

                        1.

                        Každá z juhovýchodoeurópskych zmluvných strán predsedá riadiacemu výboru jeden kalendárny rok a striedajú sa v abecednom poradí, ako sa stanovuje v článku 2 ods. 1 písm. b) zmluvy. Prvou juhovýchodoeurópskou zmluvnou stranou, ktorá sa ujme predsedníctva, je Albánska republika.

                        2.

                        Predsedníctvo vedie zasadnutia riadiaceho výboru. Predsedníctvu pomáha zástupca Európskej únie, ktorý zastáva podpredsedníctvo.

                        3.

                        Ak predsedníctvo nie je schopné plniť si povinnosti v súvislosti s konkrétnym zasadnutím, takémuto zasadnutiu predsedá zástupca Európskej únie, ktorý zastáva podpredsedníctvo.

                  IV.   PRÍPRAVA ZASADNUTÍ

                        1.

                        Zasadnutia riadiaceho výboru sa uskutočňujú v sídle sekretariátu. Predsedníctvo však môže po porade s podpredsedníctvom a sekretariátom a po zvážení relevantných finančných, administratívnych a organizačných aspektov rozhodnúť aj o inom mieste konania zasadnutia riadiaceho výboru. Toto rozhodnutie sa prijme aspoň dva mesiace pred príslušným zasadnutím s výnimkou riadne odôvodnených prípadov.

                        2.

                        Príspevky sekretariátu na náklady spojené s organizáciou zasadnutí mimo sídla sekretariátu sa upravujú v jeho interných rozpočtových pravidlách.

                        3.

                        Predsedníctvo, podpredsedníctvo a sekretariát odsúhlasujú dátumy konania zasadnutí. Tieto dátumy sa v zásade odsúhlasujú aspoň dva mesiace pred príslušným zasadnutím.

                        4.

                        Predsedníctvo a podpredsedníctvo odsúhlasujú návrh programu zasadnutia. Návrh programu a všetky súvisiace dokumenty sa rozpošlú členom a pozorovateľom aspoň šesť týždňov pred príslušným zasadnutím. Členovia môžu predložiť pripomienky a navrhnúť zaradenie nových bodov. Iným štátom, medzinárodným organizáciám alebo iným subjektom prizvaným v súlade s odsekom 3 oddielu II sa takisto rozpošle materiál, o ktorý majú záujem.

                        5.

                        Za prípravu zasadnutí zodpovedá sekretariát. Pravidelne a na požiadanie informuje predsedníctvo a podpredsedníctvo o priebehu príprav a riadi sa v tejto súvislosti ich požiadavkami a usmerneniami.

                  V.   ZASADNUTIA RIADIACEHO VÝBORU – ROKOVACÍ PORIADOK

                        1.

                        Zasadnutia riadiaceho výboru sú neverejné, pokiaľ riadiaci výbor nerozhodne inak.

                        2.

                        Každého člena riadiaceho výboru, pozorovateľa alebo iného účastníka zasadnutia môžu sprevádzať úradníci, ktorí im pomáhajú. Mená a funkcie týchto úradníkov sa vopred oznámia sekretariátu. V zásade platí, že na zasadnutie si každý člen môže prizvať najviac troch úradníkov a každý pozorovateľ najviac dvoch úradníkov. Predsedníctvo však môže ešte spresniť maximálny počet zástupcov za delegáciu.

                        3.

                        Požadované kvórum sa v prípade riadiaceho výboru považuje za splnené iba vtedy, ak sú zastúpené štyri juhovýchodoeurópske zmluvné strany a Európska únia.

                        4.

                        Riadiaci výbor sa v súlade s článkom 24 ods. 3 zmluvy uznáša jednomyseľne. Zdržanie sa hlasovania člena nebráni riadiacemu výboru prijať opatrenia za predpokladu dosiahnutia požadovaného kvóra podľa odseku 3 tohto oddielu.

                        5.

                        Program zasadnutia sa schvaľuje na jeho začiatku. V naliehavých prípadoch sa počas zasadnutia môžu zaradiť nové body, ak s tým súhlasí predsedníctvo a podpredsedníctvo.

                        6.

                        Pozorovatelia sa môžu zúčastniť na diskusiách a vyjadrovať sa, ak im to bolo dovolené, alebo ak k tomu boli vyzvaní predsedníctvom.

                        7.

                        Zástupcovia iných štátov, medzinárodných organizácií alebo iných subjektov prizvaných v súlade s odsekom 3 oddielu II sa môžu zapájať do diskusií, ak im to bolo dovolené, alebo ak k tomu boli vyzvaní predsedníctvom, ale nezúčastňujú sa na žiadnej činnosti riadiaceho výboru.

                        8.

                        Závery z každého zasadnutia sa vypracujú s pomocou sekretariátu.

                        9.

                        V záveroch sa zaznamenajú všetky opatrenia prijaté na zasadnutí, ako aj pozície členov a vyjadrenia pozorovateľov týkajúce sa akýchkoľvek navrhnutých opatrení, ktoré má prijať riadiaci výbor.

                        10.

                        Závery podpíše predsedníctvo a rozošlú sa členom a pozorovateľom. Ak nie je možné vypracovať návrh záverov do konca príslušného zasadnutia, predsedníctvo zabezpečí ich vypracovanie a rozoslanie do siedmich kalendárnych dní po zasadnutí. Ktorýkoľvek člen môže požiadať o opravu do siedmich kalendárnych dní od doručenia návrhu záverov. Predsedníctvo zabezpečí rozoslanie konečnej verzie do siedmich dní po uplynutí lehoty na predkladanie pripomienok.

                        11.

                        Závery zasadnutia nesmú nijako obmedzovať rozsah pôsobnosti alebo účinky právnych aktov alebo zmluvy. Neprijmú sa žiadne vyhlásenia alebo závery, ktoré sú v rozpore so záväznými právnymi ustanoveniami. Závery zasadnutí nie sú súčasťou právnych aktov a nemajú ani žiadny normatívny účinok.

                  VI.   SPÔSOBY ČINNOSTI A POSTUPY, KTORÝMI SA MÁ RIADIŤ RIADIACI VÝBOR
            Všeobecné ustanovenia

                        1.

                        Riadiaci výbor prijíma v závislosti od konkrétneho prípadu odporúčania a rozhodnutia (ďalej len „opatrenia“).
                        Prijatie pravidiel na zabezpečenie fungovania riadiaceho výboru sa považuje za prijatie rozhodnutia.

                        2.

                        Keď sa opatrenie prijme alebo zmení, bezodkladne ho podpíše predsedníctvo a následne ho sekretariát rozošle všetkým zmluvným stranám.

                        3.

                        Opatrenia nadobúdajú účinnosť dňom ich prijatia, pokiaľ sa v nich nestanovuje inak.

                        4.

                        Na prijatie alebo zmenu opatrení sa uplatňuje rovnaký postup, pokiaľ sa v tomto rokovacom poriadku nestanovuje inak.

                        5.

                        Každá žiadosť člena alebo sekretariátu o prijatie alebo zmenu opatrenia sa predkladá písomne najneskôr 30 kalendárnych dní pred zasadnutím riadiaceho výboru, na ktorom sa prerokuje.

                        6.

                        Žiadosť sa zasiela predsedníctvu a jej kópia všetkým členom a sekretariátu. Prikladajú sa k nej relevantné vysvetľujúce poznámky.

                        7.

                        V riadne odôvodnených prípadoch sa opatrenia môžu prijať alebo zmeniť bez ohľadu na formálne požiadavky a postupy stanovené v odsekoch 4 až 6 tohto oddielu.

                  Korešpondenčné prijatie opatrení

                        8.

                        Riadiaci výbor môže v období medzi zasadnutiami prijať alebo zmeniť opatrenia korešpondenčne. Predsedníctvo na žiadosť člena alebo sekretariátu o korešpondenčné prijatie opatrenia alebo z vlastnej iniciatívy po porade a dohode s podpredsedníctvom rozhodne, či je v danej záležitosti oprávnený korešpondenčný postup.

                        9.

                        Ak predsedníctvo rozhodne, že sa má uplatniť korešpondenčný postup, poverí sekretariát odoslaním žiadosti členom spolu s informáciami, ktoré predsedníctvo po porade a dohode s podpredsedníctvom považuje za potrebné. Predsedníctvo po porade a dohode s podpredsedníctvom spresní aj to, či a prípadne za akých podmienok môžu členovia vykonať zmeny žiadosti.

                        10.

                        Predsedníctvo po porade a dohode s podpredsedníctvom stanoví dátum a hodinu, dokedy musia byť doručené odpovede, čo však v žiadnom prípade nesmie byť skôr než 10 kalendárnych dní odo dňa odoslania informácií uvedených v odseku 9 tohto oddielu. Predsedníctvo môže vo výnimočných prípadoch, na základe žiadosti alebo z vlastného podnetu, po porade a dohode s podpredsedníctvom predĺžiť lehotu na doručenie odpovedí. Každý člen, ktorý v danom termíne neodpovie písomne vrátane e-mailu, sa považuje za zdržiavajúceho sa hlasovania.

                        11.

                        Riadiaci výbor sa uznáša jednomyseľne. Jednomyseľnosť sa považuje za dosiahnutú, ak aspoň štyri juhovýchodoeurópske zmluvné strany a Európska únia hlasovali za príslušné opatrenie a žiadna zmluvná strana nehlasovala proti.

                  VII.   SPRÍSTUPŇOVANIE INFORMÁCIÍ

                        1.

                        Pokiaľ sa nerozhodne inak, konečné znenie dokumentov zo zasadnutí (program, závery atď.) sa zverejňuje na webovom sídle sekretariátu.

                        2.

                        Právo prístupu k dokumentom riadiaceho výboru sa stanovuje v súlade s článkom 38 ods. 2 a 3 zmluvy.

                  VIII.   ZÁVEREČNÉ USTANOVENIA

                        1.

                        Pozorovatelia a zástupcovia iných štátov, medzinárodných organizácií alebo iných subjektov prizvaných v súlade s odsekom 3 oddielu II dodržiavajú požiadavky na zachovanie dôvernosti, ktoré sa vzťahujú na členov riadiaceho výboru. Takéto požiadavky musia byť uvedené v záveroch príslušného zasadnutia.

                        2.

                        Od zástupcov iných štátov, medzinárodných organizácií alebo iných subjektov prizvaných v súlade s odsekom 3 oddielu II sa pred ich účasťou na príslušných rokovaniach musí požadovať podpísanie vyhlásenia o zachovaní dôvernosti. Takéto vyhlásenie o zachovaní dôvernosti musí obsahovať záväzok dodržiavať pravidlá zachovania dôvernosti podľa odseku 1 tohto oddielu. Ak takéto vyhlásenie odmietnu podpísať, nebudú sa môcť na uvedených rokovaniach zúčastniť.

                        3.

                        Všetky akty riadiaceho výboru podpisuje predsedníctvo.

                        4.

                        Akékoľvek zmeny tohto rokovacieho poriadku sa prijímajú rozhodnutím riadiaceho výboru.

                        5.

                        Ak by uplatňovanie tohto rokovacieho poriadku v konkrétnej situácii spôsobovalo výkladové ťažkosti, predsedníctvo po porade a dohode s podpredsedníctvom poskytne poradenstvo s cieľom vyriešiť túto situáciu.

                        6.

                        Po uplynutí jedného roka od nadobudnutia účinnosti tohto rokovacieho poriadku a na základe praktických skúseností s jeho uplatňovaním môže sekretariát navrhnúť jeho zmeny, ktoré považuje za užitočné alebo potrebné. Ak si člen riadiaceho výboru želá navrhnúť takúto zmenu, najprv sa poradí so sekretariátom.

                  Tento rokovací poriadok nadobúda účinnosť dňom jeho prijatia riadiacim výborom.

               (*1)  Týmto označením nie sú dotknuté pozície k štatútu a označenie je v súlade s rezolúciou Bezpečnostnej rady Organizácie Spojených národov č. 1244 (1999) a so stanoviskom Medzinárodného súdneho dvora k vyhláseniu nezávislosti Kosova.


Rozhodnutie Komisie z 14/02/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9224 - Brookfield Asset Management Inc. / Johnson Controls International plc (Power Solutions business)) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 04/02/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9235 - Ontario Teachers’ Pension Plan Board / Madison Dearborn Partners, LLC / Fleet Complete) podľa nariadenia Rady (ES) č. 139/2004 (Iba anglické znenie je autentické)


Rozhodnutie Komisie z 14/02/2019 ktorým sa koncentrácia vyhlasuje za zlučiteľnú so spoločným trhom (Vec COMP/M.9246 - Daikin Europe N.V. / Cool International Holding GmbH) podľa nariadenia Rady (ES) č. 139/2004 (Iba anglické znenie je autentické)